সুপ্রিম কোর্টে ভারতীয় আইনশাস্ত্রকে অগ্রাধিকার! কী মন্তব্য বিচারপতির?

ওয়েব ডেস্ক: রাষ্ট্রপতির রেফারেন্স (Presidential Reference) সংক্রান্ত সাম্প্রতিক মতামতে ভারতীয় সুপ্রিম কোর্ট (Supreme Court) সম্পূর্ণভাবে ‘স্বদেশি ব্যাখ্যা’ (Swadeshi Interpretation) বা দেশিয় আইনগত দৃষ্টিভঙ্গিকে প্রাধান্য দিয়েছে, এমনই মন্তব্য করলেন সুপ্রিম কোর্টের প্রধান বিচারপতি বিআর গাভাই (CJI BR Gavai)। শনিবার বিদায়ী অনুষ্ঠানে ভাষণ দিতে গিয়ে তিনি জানান, আদালতের ব্যাখ্যায় এবার প্রথমবারের মতো কোনও বিদেশি রায় বা আইনশাস্ত্র ব্যবহার না করে সম্পূর্ণভাবে ভারতীয় সাংবিধানিক ঐতিহ্যকে ভিত্তি করা হয়েছে।

এই প্রেক্ষিতে প্রধান বিচারপতি গাভাই বলেন, “গতকালের রায়ে আমরা একটিও বিদেশি রায় ব্যবহার করিনি। আমরা স্বদেশি ব্যাখ্যা গ্রহণ করেছি। ভারতীয় সংবিধানের নিজস্ব ধারা ও নজিরই আমাদের দিশা দেখিয়েছে।”

আরও পড়ুন: তদন্তে বিলম্ব নিয়ে বিরাট মন্তব্য সুপ্রিম কোর্টের, দেখুন বড় খবর

এই মন্তব্যের সূত্রপাত সলিসিটর জেনারেল তুষার মেহতার বক্তব্য থেকে। তিনি বিচারপতি গাভাই ও বিচারপতি সূর্য কান্তের নেতৃত্বে সাম্প্রতিক রায়গুলিতে একটি ‘নতুন হাওয়া’ বইছে বলে উল্লেখ করেন। তাঁর মতে, সাংবিধানিক বেঞ্চের ১১০ পৃষ্ঠার এই রায় ভারতীয় বিচারব্যবস্থার অভ্যন্তরীণ শক্তি ও ধারাকে আরও সুসংহত করেছে। সলিসিটর জেনারেল মেহতা বলেন, “আমাদের নিজের আইনশাস্ত্রই যথেষ্ট সমৃদ্ধ। সাংবিধানিক বেঞ্চ মাত্র ১১০ পৃষ্ঠায় সমস্ত প্রশ্নের উত্তর দিয়েছে। এটি বিচারব্যবস্থায় এক নতুন দিশা।”

সাম্প্রতিক রায়ে বেঞ্চ বিশেষভাবে আমেরিকান বা ব্রিটিশ আইনব্যবস্থার সঙ্গে তুলনা না করে, ভারতীয় সাংবিধানিক নীতি কোন পথে এগিয়েছে তা স্পষ্ট করেছে। বিচারপতি গাভাইয়ের মতে, এই সিদ্ধান্ত বিচারব্যবস্থাকে আরও স্বনির্ভর ও প্রাসঙ্গিক করে তুলবে। আইন বিশেষজ্ঞদের মতে, সুপ্রিম কোর্টের এই অবস্থান ভবিষ্যতে সাংবিধানিক ব্যাখ্যার ক্ষেত্রে একটি যুগান্তকারী পরিবর্তনের সূচনা করতে পারে।